Frumvarp dómsmálaráðherra um að lítil handsverksbrugghús fái að selja bjór út úr húsi á framleiðslustað er ýmis sagt vega að áfengisvörnum, styrkja atvinnustarfsemi í brothættum byggðum eða ekki ganga nógu langt til að koma að gagni.
Þetta er meðal þess sem kemur fram í 39 umsögnum sem skilað hefur verið inn um frumvarpið. Það gengur út á að smærri brugghús fái undanþágu frá einkarétti ÁTVR til smásölu á áfengi, og megi selja bjór í smásölu á framleiðslustað. Viðbrögðin eru afar ólík. Forsvarsmenn handverksbrugghúsanna taka frumvarpinu flestir fagnandi og segja að það styrki mjög rekstur sinn, sérstaklega þar sem gert er út á skoðunarferðir ferðamanna í brugghús.
Nokkur sveitarfélög á landsbyggðinni fagna því einnig að atvinnurekstur í hinum dreifðu byggðum styrkist með breytingunni. Ekki eru þó allir sáttir. Heilbrigðis-, bindindis- og barnavelferðarsamtök gagnrýna frumvarpið og óttast áhrif aukins frjálsræði í sölu áfengis, sem og að grafið verði undan forvarnar- og lýðheilsumálum. Samtökum ferðaþjónustunnar sárnar hins vegar að ákvæði um vefsölu handverksbrugghúsa hafi verið tekið út úr frumvarpinu og eigandi Húsavíkur öls undrast að kirkjunni sé blandað í málið með því að banna sölu á hátíðisdögum hennar.
ÁTVR segir stórt skarð hoggið í rótgróna einkasölu íslenska ríkisins á áfengi, svo mjög að forsendur fyrir rekstri ÁTVR myndi að líkindum bresta. Umsjónarmenn hlaðvarpsins Bruggvarpsins telja frumvarpið hafa lítil áhrif á áfengisneyslu ungmenna, enda séu bjórarnir sem framleiddir eru í handverksbrugghúsunum iðulega dýrari en gengur og gerist auk þess sem þeir séu sérviskulegir í stíl og fæstir við alþýðuskap.